Apollodorus Damascenus

Apollodorus Damascenus fuit architectus qui pro imperatore Traiano magna aedificia construxit et de architectura in lingua Graeca scripsit.

 Vita 
De Apollodoro Traiani architecto haec tantum scimus. Procopius "Apollodorum Damascenum" pontem trans Danubium inter Pontes et Drobetam pro Traiano construxisse adseverat, et de ponte librum conscripsisse.Procopius, De aedificiis 4.6.13. Historia Augusta architectum Apollodorum dixit pro Hadriano Colossum e situ templi Veneris et Romae removisse.Historia Augusta "Hadrianus" (vita Aelio Spartiano adscripta) 19.9-13. Cassius Dio pontem Danubianum admiravit et plene descripsit, sed, si nomen constructoris dedit, ea res e textu ab epitomatore reiecta est; Dio autem Apollodorum aedificatorem Fori Traiani, Odei, Gymnasii appellat et de disputationibus eius cum Hadriano disserit, qui valde iratus architectum poenae mortis damnavit.Cassius Dio, Historia Romana 69.4.1-5. An Columna Traiana ab Apollodoro erecta sit non liquet. 

Liber de ponte ab Apollodoro scriptus tempore Procopii etiam superfuit sed hodie deperditus est. Exstat autem liber  ("Poliorcetica" sive "De machinis bellicis"), Apollodoro tributus et (secundum scriptorem quemdam Byzantinum) imperatore Hadriano ab auctore dicatus.

 Opera 
 De ponte trans Danubium constructo
 Poliorcetica

 Notae 

 Bibliographia 
 William L. MacDonald, The Architecture of the Roman Empire: an introductory study. 2a ed. New Haven, 1982
 P. H. Blyth, "Apollodorus of Damascus and the Poliorcetica" in Greek, Roman and Byzantine Studies vol. 33 (1992) pp. 127-155
 Frank Lepper, Sheppard Frere, Trajan's Column (Glevi: Alan Sutton, 1988. ISBN 0-86299-467-5) pp. 187-193
 R. T. Ridley, "The Fate of an Architect: Apollodoros of Damascus" in Athenaeum vol. 67 (1989) pp. 551-565

 Nexus externi 
 De Apollodoro apud Encyclopædiam Romanam 

Categoria:Architecti Romani
Categoria:Scriptores Syropalaestinae Graecoromanae
Categoria:Scriptores de architectura
Categoria:Scriptores operum deperditorum
Categoria:Auctores Graeci antiqui
Categoria:Nati saeculo 1
Categoria:Mortui saeculo 2
Categoria:Traianus
Categoria:Hadrianus